Pete Burns

Peter ”Pete” Jozzeppi Burns (5. elokuuta 1959 – 23. lokakuuta 2016) oli englantilainen muusikko, televisio-persoona, laulaja-lauluntekijä ja Dead or Alive -yhtyeen keulakuva. Yhtyeen isoin hitti on ”You Spin Me Round (Like a Record)” vuodelta 1984. Burnsin isä oli englantilainen, äiti oli kotoisin Heidelbergistä, Saksasta.

Pete Burns esiintyi sittemmin muun muassa Englannin Celebrity Big Brotherissa vuonna 2006 ja plastiikkakirurgian vaaroista kertovassa televisiosarjassa. Hänelle tehtiin kymmeniä kosmeettisia leikkauksia.

Burns kuoli sydänkohtaukseen 57-vuotiaana 23. lokakuuta 2016.

 Nuoruus ja perhe 

Pete Burns syntyi Port Sunlightissa 5. elokuuta vuonna 1959. Pete Burnsin isä Francis Burns oli englantilainen ja äiti Evelina Maria Bettina Quittner von Hudec syntyjään saksalainen. Burnsin äiti pakeni Saksasta natsihallinnon aikana, koska hänen isänsä oli juutalainen. Perheeseen kuului myös isoveli Tony Burns.

Burnsin mukaan hänen äidillään Evelinalla oli ongelmia päihteiden ja huumeiden kanssa ja tämä yritti useita kertoja myös itsemurhaa, mutta Pete rakasti äitiään siitä huolimatta. Burns oli usein poissa koulusta ja vietti sen sijaan päivänsä äidin kanssa.

12-vuotiaana Burns halusi näyttää erilaiselta ja aloitti ulkonäkönsä muokkaamisen hiuksista, mikä herätti koulussa huomiota. Burns lopetti koulunkäynnin 14‑vuotiaana. Burns työskenteli 16-vuotiaana kampaamossa ja tapasi Lynne Corlettin, joka oli töissä samassa kampaamossa. Alkuun he eivät pitäneet toisistaan, mutta myöhemmin he avioituivat.

 Ura 

Ennen musiikki-uraansa Burns työskenteli Probe Records nimisessä levy-yhtiössä. Vuonna 1977 Burns perusti yhtyeen nimeltä Mystery Girls, joka tuli tiensä päähän jo saman vuoden lopussa.

Vuoden 1979 alussa Burns perusti Nightmares in Wax -yhtyeen. Muut perustajajäsenet olivat kosketinsoittaja Martin Healy, kitaristi Mick Reid, basisti Rob Jones ja rumpali Paul Hornby. Yhtyeen nimeksi vaihtui 1980 Dead or Alive, ja 1980-luvun alussa tehtiin useita kokoonpanomuutoksia. Burnsin androgyyni ulkonäkö alkoi herättää huomiota, ja häntä vertailtiin paljon laulaja Boy Georgeen.

Dead or Aliven debyyttialbumi Sophisticated Boom Boom julkaistiin toukokuussa 1984. Albumiin sisältyvä single ”That's the Way (I Like It)” oli menestys Britanniassa. Yhtyeen toinen studioalbumi Youthquake julkaistiin toukokuussa 1985. Siltä julkaistiin single ”You Spin Me Round (Like a Record)”, joka oli maailmanlaajuinen menestys – ja samalla se on yhtyeen menestynein kappale. Pete Burns aloitti soolouran vuonna 1994.

 TV-julkisuus 

Burns alkoi esiintyä 1990-luvun lopulla useissa televisio-ohjelmissa. Vuonna 2006 Burns oli mukana Englannin Celebrity Big Brotherissa. Ohjelmassa hän kertoi, että yksi hänen turkiksistaan on tehty gorillan turkista. Turkki vietiin Big Brother -talosta pois, sillä gorilla-turkiksen hallussapito on laitonta Britannissa. Testeissä turkis osoittautui colobusapinan turkista tehdyksi, ja sekin on maassa laiton. Burns ei kuitenkaan saanut vankeusrangaistusta koska uskottiin, että turkis oli tuotu maahan ennen kuin colobusapinaturkiksen hallussapidosta tuli laitonta.

 Yksityiselämä 

Vuonna 1980 Pete Burns meni naimisiin Lynne Corlettin kanssa; liitto päättyi eroon vuonna 2006. Samana vuonna Burns aloitti seurustelun Michael Simpsonin kanssa.

Ensimmäinen kauneusleikkaus Burnsille tehtiin 1987. Burns sai veritulpan 2002 ja joutui olemaan teho-hoidossa kymmenen päivää. Vuonna 2004 hänelle tehty kauneusleikkaus epäonnistui, ja sen seurauksena hänen huulensa turposivat eivätkä enää palautuneet operaatiosta. Huulet aiottiin amputoida, mutta se voitiin vielä estää Italiassa tehdyillä korjausleikkauksilla. Huulien korjaaminen kesti yli vuoden ja maksoi yhteensä enemmän kuin miljoona puntaa.

 Diskografia 
Katso myös: Dead or Aliven Diskografia

 Soolotuotanto 

 Studioalbumit 
 Glampire (2008) (Julkaisu peruttu)

 Singlet 
 Sex Drive (1994)
 Jack and Jill Party (2004)
 Never Marry an Icon (2010)

 Kirjallisuutta 

Pete Burns: Freak Unique (2006)

 Lähteet 

 https://www.imdb.com/name/nm1047772/bio
 https://www.mirror.co.uk/3am/celebrity-news/pete-burns-troubled-life-growing-9118009
 https://www.allmusic.com/artist/nightmares-in-wax-mn0001296867
 https://www.theguardian.com/music/musicblog/2016/oct/25/pete-burns-10-of-the-best
 https://www.petshopboys.co.uk/news/2004-05-13/jack-and-jill-party
 http://www.geowayne.com/newDesign/otherartists/jackandjill.htm 
 https://www.thesun.co.uk/living/2041116/were-the-signs-there-pete-burns-underwent-300-plastic-surgeries-in-the-run-up-to-his-death/
 https://www.is.fi/viihde/art-2000001937855.html
 https://www.liverpoolecho.co.uk/news/tv/pete-burns-revealed-dying-lovely-12151266
 https://www.mirror.co.uk/3am/celebrity-news/burns-cleared-over-monkey-coat-576533
 https://www.facebook.com/1770272476334548/posts/pete-burns-lets-just-dance-2006-unreleased-track-paul-masterson-unfinished-demol/2499462113415577/
 https://www.adlibris.com/fi/kirja/freak-unique-9781844544387

 Viitteet 

Luokka:Brittiläiset laulaja-lauluntekijät
Luokka:Englantilaiset laulajat
Luokka:Vuonna 1959 syntyneet
Luokka:Vuonna 2016 kuolleet